“หุ้นเอเชีย” รีบาวด์ รับเงินเฟ้อตามคาด – กลุ่มแบงก์สหรัฐฟื้น
“ตลาดหุ้นเอเชีย” เปิดบวกวันนี้ ขานรับเงินเฟ้อสหรัฐเดือน ก.พ. ชะลอตัว รวมถึงหุ้นกลุ่มธนาคารในตลาดหุ้นสหรัฐฟื้นตัวขึ้น จากมุมมองเชิงบวกว่าภาครัฐสามารถควบคุมความเสี่ยงวิกฤต SVB จะลุกลามได้แล้ว
“ตลาดหุ้นเอเชีย” เปิดบวกวันนี้ ขานรับเงินเฟ้อสหรัฐเดือน ก.พ. ชะลอตัว รวมถึงหุ้นกลุ่มธนาคารในตลาดหุ้นสหรัฐฟื้นตัวขึ้น
15 มี.ค. 2566

ผู้สื่อข่าวรายงานว่า ตลาดหุ้นเอเชีย เปิดบวกในวันนี้ หลังจากหุ้นกลุ่มธนาคารในตลาดหุ้นสหรัฐฟื้นตัวขึ้น จากมุมมองเชิงบวกว่าภาครัฐสามารถควบคุมความเสี่ยงที่วิกฤต ธนาคารซิลิคอน วัลเลย์ แบงก์ (SVB) จะลุกลามได้แล้ว
ทั้งนี้ ดัชนีนิกเกอิเปิดภาคเช้าที่ระดับ 27,421.66 จุด เพิ่มขึ้น 199.62 จุด หรือ +0.73%, ดัชนีฮั่งเส็งเปิดภาคเช้าที่ระดับ 19,523.49 จุด เพิ่มขึ้น 275.53 จุด หรือ +1.43% และดัชนีเซี่ยงไฮ้คอมโพสิตเปิดภาคเช้าที่ระดับ 3,261.03 จุด เพิ่มขึ้น 15.72 จุด หรือ +0.48%
โดย ดัชนีราคาผู้บริโภค (CPI) เดือนก.พ.ของสหรัฐอยู่ที่ 0.4% เมื่อเทียบเป็นรายเดือน และหากเทียบเป็นรายปีเพิ่มขึ้น 6% ซึ่งสอดคล้องกับการคาดการณ์ และมีแนวโน้มที่จะทำให้ธนาคารกลางสหรัฐ (เฟด) เดินหน้าขึ้นดอกเบี้ยต่อไป
ขณะที่นักลงทุนจับตาจีนเปิดเผยข้อมูลเศรษฐกิจในวันนี้ ได้แก่ ยอดค้าปลีกและผลผลิตภาคอุตสาหกรรมสำหรับเดือนก.พ. ขณะเดียวกันธนาคารกลางจีน (PBOC) จะประกาศอัตราดอกเบี้ยเงินกู้ระยะกลาง (MLF) ระยะ 1 ปีสำหรับเดือนมี.ค.